《送王生西游》
金朝·密璹

紫陉仙人今渊云，骑风御气七尺身。丈夫耻与哙等伍，故作野鹤昂鸡群。

往年书剑游梁日，咳唾中间满珠璧。温子徒劳手八叉，苏老犹迷日五色。

慨然拂袖游嵩阳，西南陌上书传香。仲宣堂堂舍我去，举杯却愁愁更长。

去程相近黄花节，三十六峰如玉列。龙门枫叶堕红绡，洛浦芦花舞晴雪。

勋名细事犹秋毫，政可痛饮读离骚。天津月照紫绮裘，缑岭风吹青玉箫。

我无羽翼随君起，浩歌相送秋光里。凭高西望青茫茫，落日无情下寒水。